
A kényszergyógykezeltek társadalmi reintegrációja Magyarországon

 
Tudományos Diákköri dolgozatom kutatási témájaként arra keresem a választ, hogy Magyarországon adottak-e a kényszergyógykezelésből elbocsájtottaknak reintegrációs lehetőségei, megoldott-e az intézetből eltávozás után a gyógykezelésük. Egy 2013-ban zajló konkrét bűnügy kapcsán fogalmazódott meg bennem a téma iránti érdeklődés és az elhatározás. Magyarországon a kényszergyógykezelésre ítéltek az Igazságügyi Megfigyelő és Elmegyógyító Intézetbe kerülnek. Az alábbi hipotézisekre keresem a választ a dolgozatomban: Elegendő pszichiátriai otthoni férőhely áll-e rendelkezésre a kényszergyógykezeltek további ellátására? A kényszergyógykezeltek társadalmi reintegrációja megoldott-e Magyarországon? Feltételeztem azt, hogy működik az elbocsájtás után a „nyomonkövetés”, illetve megoldott a kényszergyógykezeltekről való gondoskodás az intézetből való elbocsátás után. A kényszergyógykezeltek mindennapjairól, sorsuk alakulásáról csak többszöri látogatásom kapcsán tájékozódhattam az intézetben. A téma feldolgozásánál felhasználtam a vonatkozó szakirodalmat, a hatályos jogszabályokat, illetve internetes forrásként bemutatok néhány olyan esetet, melynek végeredménye a kényszergyógykezelésre ítélés lett. További kutatási módszerem az intézetlátogatások során az adatgyűjtés, személyes beszélgetés, interjúkészítés, a kvalitatív terepkutatás volt, melynek során ténylegesen csatlakoztam a kényszergyógykezeltek programjaihoz.



